LV Eiropas Savienības Oficiālais Vēstnesis C 220/15

ECCSEL ERICSTATŪTI

Eiropas pētniecības infrastruktūras konsorcijs “Eiropas Oglekļa dioksīda uztveršanas un uzglabāšanas laboratorija”

(2017/C 220/02)

Saturs

Preambula 15

1. Vispārīgi noteikumi 16

2. Dalība 16

3. Dalībnieku un novērotāju tiesības un pienākumi 18

4. ECCSEL ERIC pārvaldība 19

5. Finanses 22

6. Ziņošana Eiropas Komisijai 22

7. Politikas nostādnes 23

8. Darbības ilgums, statūtu grozījumi, likvidācija, strīdi 25

PIELIKUMI

I pielikums Dalībnieku un novērotāju saraksts 27

II pielikums Budžeta iemaksas un sadale 28

PREAMBULA

Apvienotā Karaliste, Francija, Itālija, Nīderlande un Norvēģija, turpmāk kopā sauktas “Dalībnieki”,

TĀ KĀ iepriekš minētās valstis, kas sadarbojas, lai izveidotu Eiropas Oglekļa dioksīda uztveršanas un uzglabāšanas laboratoriju (ECCSEL), ir pārliecinātas, ka antropogēnās oglekļa dioksīda emisijas ir globāla klimata problēma, kuras risināšanai ir vajadzīga starptautiska sadarbība;

APZINOTIES, ka šīs problēmas dēļ ir nepieciešams gan samazināt emisijas, gan uztvert, transportēt un droši uzglabāt oglekļa dioksīdu;

ŅEMOT VĒRĀ, ka Klimata pārmaiņu starpvaldību padomes (IPCC) un Starptautiskās Enerģētikas aģentūras (IEA) veiktās analīzes liecina, ka līdz 2050. gadam oglekļa dioksīda uztveršanai un uzglabāšanai (CCS) ir jānodrošina līdz pat 17 % no pasaules mēroga gada CO2 emisiju samazinājumiem un 14 % no uzkrātajiem samazinājumiem, sākot no šā brīža, un ka CCS būs nepieciešama komerciāla ieviešana, sākot no 2020.–2030. gada laikposma un turpinot pēc 2030. gada;

ZINOT, ka šīs vajadzības var nodrošināt vienīgi ar intensīvākiem pētījumiem un izstrādi, virzoties uz zinātnes un tehnoloģiju zināšanu bāzes pilnveidošanu;

ATZĪSTOT, ka gan zinātnes, gan ekonomisku apsvērumu dēļ ir vajadzīga cieša starptautiskā sadarbība pētniecības un izstrādes jomā saistībā ar CCS;

ATZĪSTOT, ka valstu pētniecības infrastruktūra var gūt labumu no starptautiskiem ieteikumiem CCS jomā un no šādiem pētījumiem vajadzīgo iekārtu darbības un ieguldījumiem tajās;

ŅEMOT VĒRĀ to, ka ECCSEL pamatā ir nepieciešamība pēc mērķtiecīgas un koordinētas pētniecības vides, kas cenšas novērst konkrētas zināšanu nepilnības, virzot tehnoloģiju attīstības centrālos aspektus vēl tālāk par mūsdienu sasniegumiem un tādējādi paātrinot CCS metožu komercializāciju un izvēršanu;

UZSKATOT, ka ECCSEL ir nepieciešama, lai nodrošinātu esošās pētniecības infrastruktūras efektīvu izmantošanu un lai koordinētu ieguldījumus infrastruktūrā, tādējādi veicinot izmaksu lietderību Eiropas mērogā;

TĀ KĀ dalībnieki Eiropas Komisijai pieprasa izveidot ECCSEL kā Eiropas pētniecības infrastruktūras konsorciju (ERIC) saskaņā ar Padomes Regulu (EK) Nr. 723/2009 (1),

IR VIENOJUŠĀS PAR TURPMĀKO.

1. NODAĻA

VISPĀRĪGI NOTEIKUMI

1. pants

Nosaukums, juridiskā adrese, atrašanās vieta un darba valoda

1. Tiek izveidots izkliedēts Eiropas pētniecības infrastruktūras konsorcijs, kura nosaukums ir Eiropas pētniecības infrastruktūras konsorcijs “Eiropas Oglekļa dioksīda uztveršanas un uzglabāšanas laboratorija” (ECCSEL ERIC).

2. ECCSEL ERIC juridiskā adrese jeb mītnesvieta ir Tronheimā, Norvēģijā.

3. ECCSEL ERIC darba valoda ir angļu valoda.

2. pants

Uzdevumi un darbības

1. ECCSEL ERIC izveido un ekspluatē pasaules līmeņa izkliedētu pētniecības infrastruktūru kā galveno centru, kas ir atbildīgs par vairāku iekārtu koordinētu darbību, kuras visas darbojas ar kopīgu apzīmējumu, proti, ECCSEL ERIC.

a) ECCSEL ERIC koordinē izkliedētas pētniecības infrastruktūras iekārtu izmantošanu un koordinē šo iekārtu modernizācijas plānus un jaunus ieguldījumus. ECCSEL ERIC nodrošina starptautisku atvērtu piekļuvi šai infrastruktūrai. Turklāt ECCSEL ERIC savu iespēju un kompetences robežās atbalsta pētniecības iekārtu īpašnieku centienus uzlabot savu iekārtu darbību un viņu centienus modernizēt šīs iekārtas un veidot jaunas iekārtas.

b) ECCSEL ERIC sekmē pirmklasīgus eksperimentālos pētījumus par jauniem un uzlabotiem CO2 uztveršanas, transportēšanas un uzglabāšanas (CCS) paņēmieniem, kurus varētu komerciāli ieviest attiecīgi līdz 2020.–2030. gadam un pēc 2030. gada. Kopsapulce var vēlāk pieņemt lēmumu paplašināt ECCSEL ERIC darbības, attiecinot tās arī uz oglekļa dioksīda uztveršanu, izmantošanu un uzglabāšanu (CCUS) ne tikai saistībā ar efektīvāku naftas ieguvi (EOR).

c) ECCSEL ERIC pašam nepieder un tas neekspluatē pētniecības iekārtas. Tomēr kopsapulce var vēlāk pieņemt lēmumu, kas paredz, ka ECCSEL ERIC iegulda savās iekārtas vai ekspluatē pats savas iekārtas. Dalībnieki un novērotāji, kas nevēlas piedalīties šādu iekārtu finansēšanā, var atturēties no to finansēšanas saskaņā ar 9. panta 2. punkta a) apakšpunktu.

2. ECCSEL ERIC starptautiskajai pētniecības kopienai nodrošina tādu iekārtu pieejamību, kas ir vajadzīgas pētījumu veikšanai prioritārās jomās. Tādējādi ECCSEL ERIC palīdzēs virzīt tehnoloģiju attīstības centrālos aspektus vēl tālāk par mūsdienu sasniegumiem, tādā veidā paātrinot CCS komercializāciju un izvēršanu. Īstenojot šo apņemšanos, ECCSEL ERIC saskaņā ar ECCSEL ERIC prioritātēm priekšplānā izvirza un atbalsta augstākā līmeņa pētniecības darbības, ko zinātnieki veic CCS jomā. ECCSEL ERIC izveido ļoti detalizētu inventāru ar unikālām pētniecības iekārtām un (pirmām kārtām) Eiropas CCS kopienai un trešo valstu CCS kopienām nodrošina piekļuvi šiem resursiem.

3. ECCSEL ERIC ir izveidots un darbojas bez peļņas nolūkiem.

4. Neskarot 2. panta 3. punktā paredzēto principu, ECCSEL ERIC var veikt ierobežota apjoma saimnieciska rakstura darbības, ja tās ir cieši saistītas ar ECCSEL ERIC galvenajiem uzdevumiem un nekaitē šo uzdevumu izpildei.

2. NODAĻA

DALĪBA

3. pants

Dalība un pārstāvošā struktūra

1. Šādi subjekti var kļūt par ECCSEL ERIC dalībniekiem vai novērotājiem saskaņā ar 6. un 7. pantā minētajām tiesībām un pienākumiem:

a) Eiropas Savienības dalībvalstis;

b) asociētās valstis;

c) trešās valstis, kas nav asociētās valstis;

d) starpvaldību organizācijas.

Dalībnieku un novērotāju uzņemšanas nosacījumi ir izklāstīti šo statūtu 4. panta 1. un 2. punktā.

2. ECCSEL ERIC dalībnieku vidū ir vismaz viena dalībvalsts un divi citi dalībnieki, kas ir vai nu dalībvalstis, vai asociētās valstis.

3. Jebkurš dalībnieks vai novērotājs saskaņā ar saviem noteikumiem un procedūrām var sevis pārstāvēšanas nolūkā iecelt vienu publisko tiesību subjektu vai vienu privāto tiesību subjektu, kam uzticēti publiskā sektora uzdevumi.

4. Pašreizējie dalībnieki, novērotāji un to pārstāvošie subjekti ir uzskaitīti I pielikumā. Direktors atjaunina I pielikumu atbilstīgi izmaiņām ECCSEL ERIC dalībā.

4. pants

Dalībnieku un novērotāju uzņemšana

1. Jaunu dalībnieku uzņemšanas nosacījumi ir šādi:

a) jaunu dalībnieku uzņemšana ir vienprātīgi jāapstiprina kopsapulcei;

b) pretendentiem ir jāiesniedz rakstisks pieteikums ECCSEL ERIC direktoram;

c) pieteikumā ir vismaz jāizklāsta, kā pretendents sniegs ieguldījumu 2. pantā aprakstīto ECCSEL mērķu un darbību īstenošanā un kā pildīs 6. panta 2. punktā minētos pienākumus.

2. Tiesību subjekti, kas uzskaitīti 3. panta 1. punktā un vēlas sniegt ieguldījumu ECCSEL ERIC darbībā, bet vēl nevar pievienoties kā dalībnieki, var pieteikties novērotāja statusam. Novērotāju uzņemšanas nosacījumi ir šādi:

a) novērotājus var uzņemt uz trīs gadu periodu; izņēmuma gadījumos kopsapulce var atzīt novērotāja statusu uz ilgāku termiņu;

b) izņēmuma gadījumos subjektam, kas plāno ECCSEL ERIC piedalīties pastāvīgi, bet iekšzemes apsvērumu dēļ nevar kļūt par dalībnieku, var piešķirt pastāvīgā novērotāja statusu;

c) novērotāju uzņemšana vai atkārtota uzņemšana ir vienprātīgi jāapstiprina kopsapulcei;

d) pretendentiem ir jāiesniedz rakstisks pieteikums direktoram;

e) pieteikumā ir vismaz jāizklāsta, kā pretendents sniegs ieguldījumu 2. pantā aprakstīto ECCSEL ERIC uzdevumu un darbību īstenošanā un kā pildīs 7. panta 2. punktā minētos pienākumus.

5. pants

Dalībnieka vai novērotāja izstāšanās un dalības vai novērotāja statusa izbeigšana

1. Dalībnieks vai novērotājs var izstāties no ECCSEL ERIC finanšu gada beigās, ja par nodomu izstāties paziņo 12 mēnešus iepriekš, nosūtot kopsapulces priekšsēdētājam oficiālu lūgumu.

a) Dalībnieki nav tiesīgi izstāties pirmajos piecos gados pēc kļūšanas par dalībniekiem.

b) Pirms izstāšanās apstiprināšanas ir jāsamaksā visas pienākošās maksas un jāizpilda visas saistības pret ECCSEL. Dalībnieks vai novērotājs, kas izlēmis izstāties, maksā tikai tās maksas, kas izstāšanās dienā pienākas attiecīgi saskaņā ar 6. panta 2. punktu un 7. panta 2. punktu, bez papildu izmaksām vai sankcijām.

2. Kopsapulce var izbeigt dalībnieka dalību vai novērotāja statusu, ja ir izpildīti šādi nosacījumi:

a) dalībnieks vai novērotājs ir nopietni pārkāpis vienu vai vairākus no saviem pienākumiem, kas paredzēti šajos statūtos;

b) pēc tam, kad saņemts rakstveida paziņojums par šādu pārkāpumu, dalībnieks vai novērotājs sešos mēnešos nav pārkāpumu novērsis.

Dalībniekam vai novērotājam dod iespēju apstrīdēt izbeigšanas lēmumu un trīs mēnešu laikā pēc izbeigšanas paziņojuma saņemšanas izklāstīt kopsapulcei savus argumentus. Šāda izbeigšana neskar nekādus dalībnieka vai novērotāja pienākumus, ko tas uzņēmies pirms izbeigšanas dienas.

3. NODAĻA

DALĪBNIEKU UN NOVĒROTĀJU TIESĪBAS UN PIENĀKUMI

6. pants

Dalībnieki

1. ECCSEL ERIC dalībniekiem ir tiesības:

a) iecelt pārstāvošos subjektus saskaņā ar 3. panta 3. punktu;

b) savai pētniecības kopienai saņemt piekļuvi ECCSEL ERIC resursiem un visiem tā pakalpojumiem saskaņā ar 18. pantā minēto piekļuves politiku;

c) piedalīties kopsapulcē;

d) balsot kopsapulcē saskaņā ar 9. panta 3. punktu;

e) piedalīties stratēģiju un politikas nostādņu izstrādē;

f) ļaut savai pētniecības kopienai piedalīties ECCSEL ERIC pasākumos, piemēram, semināros, konferencēs un apmācību kursos, par izdevīgākām maksām;

g) izmantot ECCSEL ERIC zīmolu, it sevišķi ECCSEL ERIC iekārtu operatoriem. Zīmolu veido vizuāla vai skaņas atsauce uz ECCSEL vai ECCSEL ERIC, kas šo vārdu, ziņojuma, produkta vai pakalpojuma lietotāju sasaista ar ECCSEL ERIC.

2. ECCSEL ERIC dalībnieki:

a) konkrētajā termiņā maksā II pielikumā norādīto gada maksu;

b) nodrošina vismaz vienu pētniecības iekārtu, par ko ir panākta vienošanās;

c) veicina ECCSEL ERIC pakalpojumu izmantošanu pētnieku vidū savā valstī un apkopo lietotāju atsauksmes un prasības;

d) atbalsta un attiecīgos gadījumos cenšas panākt valsts iekārtu integrēšanu, kā arī valsts iekārtu un citu dalībnieku vai novērotāju valstīs esošo iekārtu savstarpēju integrēšanu.

7. pants

Novērotāji

1. ECCSEL ERIC novērotājiem ir tiesības:

a) iecelt pārstāvošos subjektus saskaņā ar 3. panta 3. punktu;

b) piedalīties kopsapulcē bez balsstiesībām;

c) ļaut savai pētniecības kopienai piedalīties ECCSEL ERIC pasākumos, piemēram, semināros, konferencēs un apmācību kursos, par izdevīgākām maksām, ja vien tajos ir pietiekami daudz vietu;

d) ļaut savai pētniecības kopienai izmantot ECCSEL ERIC sniegto atbalstu attiecīgu sistēmu, procesu un pakalpojumu izstrādei.

2. ECCSEL ERIC novērotāji maksā II pielikumā noteikto gada maksu. Kopsapulce var pieņemt lēmumu par novērotāja sākotnējo maksu, kas atšķiras no parastās maksas.

3. Pastāvīgajiem novērotājiem, kam šis statuss ir piešķirts saskaņā ar 4. panta 2. punkta b) apakšpunktu, ir tādas pašas 6. panta 1. un 2. punktā uzskaitītās tiesības un pienākumi kā dalībniekiem, izņemot 6. panta 1. punkta d) apakšpunktā minētās balsstiesības kopsapulcē.

4. NODAĻA

ECCSEL ERIC PĀRVALDĪBA

8. pants

ECCSEL ERIC pārvaldības un darbības struktūra

1. ECCSEL ERIC pārvaldības struktūra ietver:

a) kopsapulci;

b) direktoru;

c) Pētniecības infrastruktūras koordinācijas komiteju;

d) Zinātnisko konsultatīvo padomi;

e) Ētikas un vides konsultatīvo padomi;

f) jebkādu citu konsultatīvo komiteju, ko kopsapulce izveido, lai sekmētu ECCSEL ERIC mērķu sasniegšanu.

2. ECCSEL ERIC darbības struktūra ietver:

a) operatīvo centru, kas ir ECCSEL ERIC galvenais birojs un ECCSEL ERIC vadības atrašanās vieta;

b) valstīm piederošas pētniecības iekārtas, kas piedalās ECCSEL ERIC izkliedētā infrastruktūrā;

c) valstu infrastruktūras mezglus, kas pārstāv attiecīgās valsts pētniecības iekārtas saskaņā ar 11. panta 1. punktu.

9. pants

Kopsapulce

1. Kopsapulcē ietilpst ECCSEL ERIC dalībnieki un novērotāji.

2. Kopsapulce ir ECCSEL ERIC augstākā pilnvarotā struktūra. Kopsapulce:

a) nosaka budžetu, finansējuma formulu un gada maksas; pirmo piecu gadu laikā izmaiņas finansējuma formulā un gada maksās, kā noteikts II pielikumā, var veikt ar kopsapulces vienprātīgu balsojumu; pēc sākotnējiem pieciem gadiem šādas izmaiņas var veikt ar divu trešdaļu vairākuma balsojumu; dalībniekam vai novērotājam, kas nevēlas piedalīties iespējamu turpmāku ECCSEL ERIC piederošu vai vadītu iekārtu finansēšanā, tas ir jāpasaka, pirms kopsapulce pieņem savus lēmumus iegādāties vai vadīt šādas iekārtas, un tad tiem nebūs pienākuma piedalīties iekārtas finansēšanā;

b) nosaka ECCSEL ERIC politiku zinātnes, tehniskos un administratīvos jautājumos; šīs politikas nostādnes pieņem ar divu trešdaļu vairākuma balsojumu;

c) pieņem ECCSEL ERIC stratēģiskos plānus un darba plānus ar divu trešdaļu vairākuma balsojumu;

d) uzrauga ECCSEL ERIC vadību;

e) ievēl kopsapulces priekšsēdētāju un priekšsēdētāja vietnieku ar divu trešdaļu vairākuma balsojumu;

f) ieceļ, aizstāj un atbrīvo ECCSEL ERIC direktoru ar divu trešdaļu vairākuma balsojumu;

g) ieceļ, aizstāj un atbrīvo Zinātniskās konsultatīvās padomes un Ētikas un vides konsultatīvās padomes dalībniekus ar divu trešdaļu vairākuma balsojumu;

h) ieceļ, aizstāj un atbrīvo jebkādu kopsapulces izveidoto komiteju dalībniekus ar divu trešdaļu vairākuma balsojumu;

i) reizi gadā ieceļ vai apstiprina finanšu revidentu;

j) pieņem ECCSEL ERIC gada ziņojumus, tostarp finanšu gada pārskatus un revīzijas ziņojumu, ar divu trešdaļu vairākuma balsojumu;

k) saņem un izskata Pētniecības infrastruktūras koordinācijas komitejas un Zinātniskās konsultatīvās padomes gada ziņojumus;

l) apstiprina jaunu dalībnieku un novērotāju uzņemšanu un dalības vai novērotāja statusa izbeigšanu; jaunu dalībnieku un novērotāji apstiprināšanai ir vajadzīgs kopsapulces vienprātīgs lēmums; dalībnieks nevar balsot par savas dalības iespējamu izbeigšanu;

m) pieņem lēmumu par to, kuras valstīm piederošās pētniecības iekārtas var piedalīties ECCSEL ERIC un kuras pārtrauc dalību; dalībnieks vai novērotājs var pārtraukt iekārtas dalību ECCSEL ERIC darbībās. direktors pastāvīgi atjaunina ECCSEL ERIC iesaistīto iekārtu sarakstu;

n) apstiprina vienošanās ar trešām personām, kā noteikts 15. pantā, ar divu trešdaļu vairākuma balsojumu.

3. Kopsapulcē katru dalībnieku un novērotāju pārstāv ne vairāk kā divi delegāti. Dalībniekam kopsapulcē ir viena balss. Novērotājiem nav balsstiesību. Lēmumus pieņem ar balsu vairākumu, ja vien šajos statūtos nav noteikts citādi. Dalībvalstīm vai asociētajām valstīm kopā ir balsstiesību vairākums kopsapulcē. Priekšsēdētājam nav balsstiesību, izņemot neizšķirta balsojuma gadījumā, kad priekšsēdētājam ir izšķirošā balss.

4. Lai kopsapulce būtu tiesīga balsot, ir vajadzīgs dalībnieku divu trešdaļu kvorums. Ja kvoruma nav, sanāksmi atkārto trīs nedēļu laikā pēc jauna uzaicinājuma ar to pašu darba kārtību. Atkārtotājā sanāksmē ir kvorums, ja tajā piedalās vismaz ceturtdaļa dalībnieku. Ja atkārtotajā sanāksmē nav kvoruma, kopsapulces priekšsēdētājam ir tiesības pieņemt lēmumus, ko nevar atlikt līdz kopsapulce var atkal sanākt kopā ar kvorumu. Kopsapulce šādus lēmumus pārskata pie pirmās izdevības.

5. Kopsapulcē var balsot tikai fiziski klātesošie dalībnieki. Ja dalībnieks nevar nodrošināt fizisku klātbūtni, kopsapulce var pieņemt elektronisku klātbūtni. Balsstiesības nevar nodot. Aizklāta balsošana notiek gadījumā, ja vismaz viena trešdaļa klātesošo dalībnieku pieprasa šādu procedūru.

Kopsapulces priekšsēdētājs var vajadzības gadījumā izlemt, ka lēmums ir jāpieņem ar rakstisku procedūru Kopsapulces sanāksmju starplaikā.

6. Kopsapulce no delegātu vidus uz diviem gadiem ievēlē priekšsēdētāju un priekšsēdētāja vietnieku. Pēc ievēlēšanas priekšsēdētājs vairs nevar kopsapulcē pārstāvēt dalībnieku. Tas pats attiecas uz priekšsēdētāja vietnieku, kad tas aizstāj priekšsēdētāju. Dalībnieki, uz ko attiecas šāda iecelšana, var iecelt citu delegātu savai pārstāvībai kopsapulcē.

7. Kopsapulces sanāksmes notiek vismaz reizi gadā. Kopsapulces sanāksmes sasauc priekšsēdētājs, paziņojot par to vismaz trīs nedēļas iepriekš. Dalībniekiem un novērotājiem ir tiesības ierosināt darba kārtības jautājumus, informējot priekšsēdētāju vismaz divas nedēļas pirms sanāksmes.

8. Kopsapulces ārpuskārtas sanāksmes var sasaukt pēc priekšsēdētāja vai direktora pieprasījuma, ja tas ir vajadzīgs organizācijas interesēs, vai pēc vismaz puses dalībnieku pieprasījuma.

10. pants

Direktors

1. Direktors ir ECCSEL ERIC izpilddirektors, zinātniskais direktors un likumīgais pārstāvis.

2. Direktoru ieceļ uz pieciem gadiem un var vienu reizi pārvēlēt. Amata vakanci atbilstīgi publicē starptautiskā mērogā. Direktors atskaitās kopsapulcei. Direktors nevar būt delegāts vai kopsapulces priekšsēdētājs.

3. Direktors atbild par kopsapulces sanāksmju sagatavošanu un sniedz Pētniecības infrastruktūras koordinācijas komitejai, Zinātniskajai konsultatīvajai padomei un Ētikas un vides konsultatīvajai padomei vajadzīgo administratīvo atbalstu.

4. Direktors atbild par ECCSEL ERIC gada budžeta sagatavošanu un stratēģiju un politikas nostādņu izstrādi, kas ir jāpieņem kopsapulcei.

5. Direktors atbild par kopsapulces lēmumu īstenošanu, tostarp par budžeta īstenošanu, un nodrošina, ka ECCSEL ERIC atbilst visām attiecīgajām juridiskajām prasībām.

6. Direktors ir pilnvarots pieņemt visus ECCSEL ERIC darbībai vajadzīgos lēmumus, izņemot lēmumus, kuri ir kopsapulces prerogatīvas.

7. Direktors cenšas atbalstīt un konsultēt Pētniecības infrastruktūras koordinācijas komiteju infrastruktūras iekārtu īpašniekiem konkrēti interesējošos jautājumos, tostarp aicinot šo komiteju sniegt komentārus par budžeta projektu, darba plāniem un stratēģijām pirms to iesniegšanas kopsapulcei.

8. Direktors uzrauga pētniecības iekārtu īpašnieku atbilstību ar ECCSEL ERIC saistīto darbību darbības noteikumiem un standartiem, ko ir noteikusi kopsapulce, un reizi gadā sniedz kopsapulcei ziņojumu par šo jautājumu, ietverot ieteikumus par korektīviem pasākumiem neatbilstību novēršanai.

11. pants

Pētniecības infrastruktūras koordinācijas komiteja, Zinātniskā konsultatīvā padome un Ētikas un vides konsultatīvā padome

1. Pētniecības infrastruktūras koordinācijas komiteja

a) Pētniecības infrastruktūras koordinācijas komiteja pilda atbalsta un konsultējošas funkcijas, un tajā darbojas ECCSEL iekārtu pārstāvji un direktors, kas vada šo komiteju. Komiteja ievēl priekšsēdētāju uz trim gadiem. Priekšsēdētāju var vienu reizi pārvēlēt. Katram dalībniekam un novērotājam komitejā var būt viens pārstāvis. Valstis, kam ir divas vai vairākas ECCSEL iekārtas, ieceļ vienu no iekārtu operatoriem kā valsts pārstāvi, un šī iestāde komitejā pārstāv valsts iekārtas. Personas, kas kopsapulcē darbojas kā delegāti, nevar būt pārstāvji šajā komitejā.

b) Pētniecības infrastruktūras koordinācijas komitejas uzdevums ir nostiprināt sadarbību starp iekārtām un to ieguldījumu eksperimentālajā pētniecībā. To panāk, uzraugot ECCSEL ERIC stratēģiju un plānu īstenošanu, veicinot tos un ierosinot pasākumus, kas var uzlabot ECCSEL ERIC darbību.

c) Direktors apspriežas ar komiteju par visiem priekšlikumiem, ko iesniegs kopsapulcei un kas attiecas uz stratēģiskiem plāniem, darba plāniem un budžetiem. Komiteja atbalsta direktoru stratēģisko plānu un darba plānu īstenošanā.

d) Pētniecības infrastruktūras koordinācijas komiteja reizi gadā kopsapulcei ar direktora starpniecību iesniedz rakstisku ziņojumu par savām darbībām. Direktors šo ziņojumu kopsapulcei iesniedz kopā ar direktora komentāriem un iespējamiem ieteikumiem.

2. Zinātniskā konsultatīvā padome

a) Kopsapulce ieceļ neatkarīgu Zinātnisko konsultatīvo padomi, kuras sastāvā ir ne vairāk kā seši ievērojami, neatkarīgi un pieredzējuši zinātnieki no dažādām pasaules valstīm. Zinātniskās konsultatīvās padomes dalībniekus ieceļ, pamatojoties uz direktora priekšlikumiem, kas formulēti pēc Zinātniskās konsultatīvās padomes un Pētniecības infrastruktūras koordinācijas komitejas ieteikumu uzklausīšanas. Zinātniskās konsultatīvās padomes dalībnieku pilnvaru termiņš ir trīs gadi. Dalībniekus var vienu reizi iecelt atkārtoti. Personas, kas kopsapulcē darbojas kā delegāti, nevar tikt iecelti šajā padomē.

b) Direktors vismaz reizi gadā apspriežas ar Zinātnisko konsultatīvo padomi par ECCSEL ERIC piedāvāto pakalpojumu zinātnisko kvalitāti, organizācijas zinātniskās politikas nostādnēm, procedūrām un nākotnes plāniem.

c) Zinātniskā konsultatīvā padome reizi gadā kopsapulcei ar direktora starpniecību iesniedz rakstisku ziņojumu par savām darbībām. Direktors šo ziņojumu kopsapulcei iesniedz kopā ar direktora komentāriem un iespējamiem ieteikumiem.

3. Ētikas un vides konsultatīvā padome

a) Kopsapulce ieceļ Ētikas un vides konsultatīvo padomi, kuras sastāvā ir trīs līdz pieci ievērojami, neatkarīgi un pieredzējuši zinātnieki no dažādām pasaules valstīm. Padomes dalībnieku iecelšanas pamatā ir direktora ierosinājumi, kurš uzklausa Ētikas un vides konsultatīvās padomes un Pētniecības infrastruktūras koordinācijas komitejas ieteikumus. Padomes dalībnieku pilnvaru termiņš ir trīs gadi. Dalībniekus var vienu reizi pārvēlēt. Personas, kas kopsapulcē darbojas kā delegāti, nevar tikt iecelti šajā padomē.

b) Direktors vismaz reizi gadā apspriežas ar Ētikas un vides konsultatīvo padomi par aktuāliem vai turpmākiem ētikas un vides jautājumiem, ar kuriem saskaras ECCSEL ERIC.

c) Ētikas un vides padome reizi gadā kopsapulcei ar direktora starpniecību iesniedz rakstisku ziņojumu par savām darbībām. Direktors šo ziņojumu kopsapulcei iesniedz kopā ar saviem komentāriem un varbūtējiem ieteikumiem.

5. NODAĻA

FINANSES

12. pants

Budžeta principi un pārskati

1. ECCSEL ERIC finanšu gads sākas katra gada 1. janvārī un beidzas 31. decembrī.

2. Visus ECCSEL ERIC ieņēmumu un izdevumu posteņus iekļauj aplēsēs, ko sagatavo par katru finanšu gadu, un atspoguļo gada budžetā. Gada budžets atbilst pārredzamības principiem.

3. ECCSEL ERIC pārskatiem pievieno ziņojumu par budžeta un finanšu pārvaldību attiecīgajā finanšu gadā.

4. Uz ECCSEL ERIC attiecas spēkā esošo tiesību aktu noteikumi attiecībā uz pārskatu sagatavošanu, iesniegšanu, revīziju un publicēšanu. ECCSEL ERIC piemēro uzņēmējas valsts grāmatvedības tiesību aktus saskaņā ar vispārpieņemtiem starptautiskajiem grāmatvedības principiem un pārredzamības principiem.

5. ECCSEL ERIC izmanto apropriācijas saskaņā ar pareizas finanšu pārvaldības principiem.

6. ECCSEL ERIC savas saimnieciskās darbības izmaksu un ieņēmumu uzskaiti veic atsevišķi.

7. Ieguldījumus natūrā ņem vērā tikai tad, ja tie veido reālu un kvantificējamu ieguldījumu ECCSEL ERIC, ietverot norīkotus darbiniekus uz ECCSEL ERIC darbību centru, un ja to apstiprina kopsapulce.

8. Ieguldījumu natūrā vērtību ņem vērā, aprēķinot tajā pašā periodā veiktās naudas iemaksas.

13. pants

Atbildība

1. ECCSEL ERIC atbild par saviem parādiem.

2. Dalībnieki par nav kopīgi atbildīgi par ECCSEL ERIC parādiem. Dalībnieku atbildība par ECCSEL ERIC parādiem nepārsniedz to attiecīgās iemaksas.

3. ECCSEL ERIC iegādājas atbilstīgu apdrošināšanu, lai segtu ar ECCSEL ERIC izveidi un darbību saistītos riskus.

6. NODAĻA

ZIŅOŠANA EIROPAS KOMISIJAI

14. pants

Ziņošana Eiropas Komisijai

1. ECCSEL ERIC sagatavo gada darbības pārskatu, kurā ziņo par savu darbību galvenokārt zinātniskajā, operacionālajā un finansiālajā aspektā. Pārskatu apstiprina kopsapulce, to nosūta Eiropas Komisijai un attiecīgajām publiskā sektora iestādēm sešu mēnešu laikā no konkrētā finanšu gada beigām. Šo pārskatu publisko.

2. ECCSEL ERIC informē Eiropas Komisiju par visiem apstākļiem, kas var būtiski apdraudēt ECCSEL ERIC uzdevumu īstenošanu vai kavēt ECCSEL ERIC izpildīt Regulā (EK) Nr. 723/2009 noteiktās prasības.

7. NODAĻA

POLITIKAS NOSTĀDNES

15. pants

Vienošanās ar trešām personām

1. Ja ECCSEL ERIC to uzskata par lietderīgu un atbilstīgu 2. pantā aprakstītajiem uzdevumiem un darbībām, tas var slēgt vienošanās ar trešām personām, piemēram, atsevišķām iestādēm, reģioniem un valstīm, kas nav dalībnieces.

2. Ja 15. panta 1. punktā aprakstītās trešās personas vēlas ECCSEL ERIC sniegt savas zināšanas, pakalpojumus un tehnoloģijas, ECCSEL ERIC var slēgt vienošanos ar šādām trešām personām. Vienošanās tekstā norāda konkrēto pakalpojumu vai ieguldījumu, ko attiecīgā trešā persona sniegs, un norāda piekļuves tiesības, abonentmaksu un citus nosacījumus, ņemot vērā šādu ieguldījumu. ECCSEL iekārtu trešo personu lietotājiem var būt pienākums iesaistīties ECCSEL ERIC autentificēšanās un atļauju piešķiršanas sistēmā.

16. pants

Iepirkuma politika un atbrīvojums no nodokļa

1. ECCSEL ERIC pret iepirkuma procedūru kandidātiem un pretendentiem izturas vienlīdzīgi un nediskriminējoši neatkarīgi no tā, vai tie veic uzņēmējdarbību Eiropas Savienībā vai ne. ECCSEL ERIC iepirkuma politikā ievēro pārredzamības, nediskriminācijas un konkurences principus.

2. Direktors atbild par visiem ECCSEL ERIC iepirkumiem. Lēmumu piešķirt iepirkuma līguma slēgšanas tiesības publicē, izklāstot pilnīgu tā pamatojumu. Kopsapulce pieņem īstenošanas noteikumus, kuros nosaka visu vajadzīgo informāciju par precīzu iepirkuma kārtību un kritērijiem.

3. Dalībnieku un novērotāju iepirkumos, kas saistīti ar ECCSEL ERIC darbībām, pienācīgi ņem vērā ECCSEL ERIC vajadzības, tehniskās prasības un attiecīgo struktūru izdotās specifikācijas.

4. Nodokļu atbrīvojumi, pamatojoties uz Norvēģijas 2009. gada 19. jūnija Likumu Nr. 58 par pievienotās vērtības nodokli (10-3. pants), attiecas tikai uz pievienotās vērtības nodokli par precēm un pakalpojumiem, kas paredzēti ECCSEL ERIC oficiālai un ekskluzīvai izmantošanai un ko iepērk ECCSEL ERIC vai ECCSEL ERIC dalībvalstis. Atbrīvojumi no nodokļa attiecas uz darbību, kas nav saimnieciskā darbība. Tie neattiecas uz saimniecisko darbību. Citi ierobežojumi netiek piemēroti.

5. Ja ECCSEL ERIC dalībvalstij tiek uzdots izmitināt ECCSEL ERIC biroju, ko šī ECCSEL ERIC dalībvalsts atzīst par starptautisku struktūru Padomes Direktīvas 2006/112/EK (2) 143. panta 1. punkta g) apakšpunkta un 151. panta 1. punkta b) apakšpunkta nozīmē un par starptautisku organizāciju Padomes Direktīvas 2008/118/EK (3) 12. panta 1. punkta b) apakšpunkta nozīmē, šim ECCSEL ERIC birojam saistībā ar ES iepirktām precēm un pakalpojumiem biroja vajadzībām vai tādu uzdevumu īstenošanai, kurus tam uzticējusi ECCSEL ERIC, piemēro nodokļa atbrīvojumus, pamatojoties uz Direktīvas 2006/112/EK 143. panta 1. punkta g) apakšpunktu un 151. panta 1. punkta b) apakšpunktu, ja vērtība pārsniedz 300 euro un ja tos pilnībā apmaksā vai iepērk ECCSEL ERIC vai ECCSEL ERIC dalībnieki. Atbrīvojumi no nodokļa attiecas uz darbību, kas nav saimnieciskā darbība. Tie neattiecas uz saimniecisko darbību. Citi ierobežojumi netiek piemēroti.

17. pants

Nodarbinātība

1. ECCSEL ERIC ir darba devējs, kas nodrošina vienlīdzīgas iespējas. ECCSEL ERIC darbinieku amatu kandidātu atlases procedūras ir pārredzamas un nediskriminējošas un nodrošina iespēju vienlīdzību.

2. Darba līgumiem piemēro tās valsts spēkā esošos tiesību aktus un noteikumus, kurā darbiniekus pieņem darbā, vai tās valsts tiesību aktus, kurā īsteno ECCSEL ERIC darbības. ECCSEL ERIC vakances pienācīgi izsludina starptautiskā mērogā.

3. Ievērojot valsts tiesību aktu prasības, katrs dalībnieks savā jurisdikcijā atvieglo ECCSEL ERIC uzdevumu izpildē iesaistīto dalībnieku valstspiederīgo un viņu ģimenes locekļu pārvietošanos un uzturēšanos.

18. pants

Piekļuves politika

1. Ievērojama daļa pieejamā pētniecības laika katrā valsts iekārtā, kas piedalās ECCSEL infrastruktūrā, ir jāpiedāvā starptautiskajai pētniecības kopienai. Kopsapulce rezervē daļu pieejamā piekļuves laika pētniekiem no valstīm, kas nav ECCSEL ERIC dalībnieces.

2. ECCSEL ERIC un pētniecības iekārtu īpašnieki slēdz atsevišķas vienošanās par to, cik liela daļa pieejamā pētniecības laika tiks darīta pieejama starptautiskajai pētniecības kopienai, un par piekļuves nosacījumiem.

3. Piekļuve ECCSEL ERIC iekārtām ir pieejama pētniekiem, zinātniekiem un studentiem. Piekļuvi piešķir konkursa kārtībā, kā arī veicot pieteikumu salīdzinošo izvērtēšanu pēc taisnīgas un pārredzamas procedūras. Konkursa kritēriji ir zinātniskā izcilība un nozīme saistībā ar ECCSEL ERIC stratēģijām, par ko lemj kopsapulce.

4. Lietotāji sedz visas piekļuves izmaksas un visas izmaksas, kas ir saistītas ar materiāliem, tostarp paraugiem un aprīkojumu, kurš pieder šādiem lietotājiem. Piekļuves izmaksu pamatā ir katrai ECCSEL ERIC iekārtai piemērojamās likmes.

5. ECCSEL ERIC var izveidot autentificēšanās un atļauju piešķiršanas sistēmu, kas nodrošina, ka piekļūt iekārtai un to izmantot var tikai personas, kam ir attiecīgās tiesības. ECCSEL ERIC var nolemt, ka dalībniekiem un novērotājiem ir jāievēro šādas sistēmas nosacījumi, lai viņu pētnieki saņemtu piekļuvi.

6. Kopsapulces apstiprinātajai detalizētajai piekļuves politikai, kas attiecas uz lietotājiem, ir jābūt publiskotai.

19. pants

Informācijas izplatīšanas politika

1. Saskaņā ar kopsapulces pieņemto informācijas izplatīšanas politiku ECCSEL ERIC pētniecības rezultāti un dati ir brīvi pieejami. Pētniecības rezultātus un datus ieinteresētajām personām nodrošina bez jebkādas papildu maksas, izņemot ar izplatīšanu saistītās izmaksas. Šajā pantā “ECCSEL ERIC pētniecības rezultāti un dati” ir oglekļa dioksīda uztveršanas un uzglabāšanas jomā gūtie pētniecības rezultāti un dati, kurus ir ģenerējuši to iekārtu īpašnieki, kas piedalās ECCSEL ERIC infrastruktūrā.

2. ECCSEL ERIC aktīvi izplata ECCSEL ERIC pētniecības rezultātus sabiedrībai, lai šiem rezultātiem būtu aktīva nozīme politikas izstrādē un oglekļa dioksīda emisiju kontrolē.

3. ECCSEL ERIC popularizē ECCSEL ERIC sadarbību un sadarbības rezultātus, aicina pētniekus iesaistīties jaunos un inovatīvos projektos un attiecīgos gadījumos mudina pētniekus izmantot ECCSEL ERIC rezultātus augstākajā izglītībā.

4. ECCSEL ERIC kopumā mudina ECCSEL ERIC pētniecības rezultātu lietotājus darīt savus pētniecības rezultātus publiski pieejamus un prasa lietotājiem nodrošināt atbilstīgu publicitāti par ECCSEL ERIC nodrošināto piekļuvi.

5. Informācijas izplatīšanas politikā apraksta dažādās mērķa grupas, un mērķauditoriju sasniegšanai izmanto vairākus kanālus. Visās publikācijās, kurās aplūko ECCSEL sadarbības rezultātā vai ietvaros izstrādātos rezultātus un zināšanas, ievieto atbilstīgu atsauci uz ECCSEL ERIC.

20. pants

Intelektuālā īpašuma tiesību politika

1. Saskaņā ar šo statūtu mērķi termins “intelektuālais īpašums” jāsaprot tādā nozīmē, kādā tas lietots 1967. gada 14. jūlijā parakstītās Konvencijas par Pasaules intelektuālā īpašuma organizācijas dibināšanu (WIPO) 2. pantā.

2. Dalībnieku attiecības intelektuālā īpašuma jautājumos reglamentē dalībvalstu tiesību akti un attiecīgie starptautiskie noteikumi un normas.

3. Intelektuālais īpašums, ko dalībnieki nodrošina ECCSEL ERIC, paliek sākotnējā intelektuālā īpašuma īpašnieka īpašumā. Ja šāds īpašums izriet no ECCSEL ERIC finansēta darba (tiešs ieguldījums vai ieguldījums natūrā), intelektuālais īpašums pieder ECCSEL ERIC, ja vien nav panākta vienošanās, ka tas pieder dalībniekam, kas to ir radījis. Piekļuves iespējamo ekonomisko vērtību, kas pārsniedz samaksāto maksu, neuzskata par ECCSEL ERIC finansējumu projektam.

4. ECCSEL ERIC nodrošina, ka lietotāji piekrīt noteikumiem un nosacījumiem, kas reglamentē piekļuvi un intelektuālā īpašuma tiesības uz rezultātiem, un ka ir ieviestas atbilstošas drošības procedūras attiecībā uz īpašumtiesību un rezultātu uzglabāšanu un apstrādi.

5. ECCSEL ERIC ievieš kārtību iespējamu drošības nosacījumu pārkāpumu un konfidenciālu pētniecības datu un informācijas izpaušanas gadījumu izmeklēšanai.

6. ECCSEL ERIC dod norādījumus pētniekiem, lai nodrošinātu, ka pētniecība, kurā izmanto materiālu, kas pieejams ar ECCSEL ERIC starpniecību, tiek veikta, atzīstot īpašnieku tiesības.

7. Puses, kas izmanto iekārtas, kuras piedalās ECCSEL ERIC infrastruktūrā, atsevišķi vienojas par detalizētu intelektuālā īpašuma tiesību politiku, ko apstiprina kopsapulce.

8. NODAĻA

DARBĪBAS ILGUMS, STATŪTU GROZĪJUMI, LIKVIDĀCIJA, STRĪDI

21. pants

Darbības ilgums

ECCSEL ERIC dibina uz nenoteiktu laiku.

22. pants

Statūtu grozījumi

Kopsapulce var izlemt grozīt statūtus. Jebkādu statūtu izmaiņu pieņemšanai pirmo piecu gadu laikā pēc ECCSEL ERIC dibināšanas ir vajadzīgs kopsapulces vienprātīgs balsojums. Pēc sākotnējiem pieciem gadiem šādas izmaiņas var veikt ar divu trešdaļu vairākuma balsojumu. Ierosinātās statūtu izmaiņas ir jāiesniedz Eiropas Komisijai saskaņā ar Regulas (EK) Nr. 723/2009 11. pantu.

23. pants

Likvidācija

1. Kopsapulce var ar divu trešdaļu vairākuma balsojumu izlemt likvidēt ECCSEL ERIC.

2. Bez nepamatotas kavēšanās un jebkurā gadījumā desmit dienu laikā pēc tam, kad pieņemts lēmums par likvidāciju, ECCSEL ERIC par pieņemto lēmumu paziņo Eiropas Komisijai.

3. Pamatlīdzekļus, kas atlikuši pēc ECCSEL ERIC parādu nomaksas, sadala starp dalībniekiem proporcionāli to uzkrātajām gada iemaksām ECCSEL ERIC, kā norādīts II pielikumā.

4. ECCSEL ERIC informē Eiropas Komisiju par likvidācijas procedūras pabeigšanu bez nepamatotas kavēšanās un katrā ziņā desmit dienu laikā pēc minētās pabeigšanas.

5. ECCSEL ERIC beidz pastāvēt dienā, kad Eiropas Komisija publicē attiecīgu paziņojumu Eiropas Savienības Oficiālajā Vēstnesī.

24. pants

Piemērojamie tiesību akti

ECCSEL ERIC darbību reglamentē šādi tiesību akti šādā prioritārā kārtībā:

a) Eiropas Savienības tiesību akti, it īpaši Regula (EK) Nr. 723/2009;

b) uzņēmējas dalībvalsts tiesību akti, ja jautājums nav (vai ir tikai daļēji) reglamentēts Eiropas Savienības tiesību aktos;

c) šie statūti.

25. pants

Strīdi

1. Eiropas Savienības Tiesas piekritībā ir tiesvedība starp dalībniekiem saistībā ar ECCSEL ERIC, starp dalībniekiem un ECCSEL ERIC, kā arī tiesvedība, kurā viena no pusēm ir Eiropas Savienība.

2. Strīdos starp ECCSEL ERIC un trešām personām ir piemērojami Eiropas Savienības tiesību akti par piekritību. Gadījumos, uz kuriem neattiecas Savienības tiesību akti, strīdu izšķiršanas piekritību nosaka pēc uzņēmējas valsts tiesību aktiem.

26. pants

Statūtu pieejamība

Statūti vienmēr ir publiski pieejami ECCSEL ERIC tīmekļa vietnē un mītnesvietā.

(1) OV L 206, 8.8.2009., 1. lpp.

(2) OV L 347, 11.12.2006., 1. lpp.

(3) OV L 9, 14.1.2009., 12. lpp.

I PIELIKUMS DALĪBNIEKU UN NOVĒROTĀJU SARAKSTS Šajā pielikumā uzskaitīti dalībnieki, novērotāji un tos pārstāvošie subjekti. Direktors pielikumu atjaunina atbilstīgi izmaiņām ECCSEL ERIC dalībā. Dalībnieki Valsts vai starpvaldību organizācija Pārstāvošais subjekts Apvienotā Karaliste Lielbritānijas Ģeoloģisko apsekojumu institūts [British Geological Survey] (BGS) Francija Francijas Ģeoloģisko un kalnrūpniecības pētījumu birojs [Bureau de Recherches Géologiques et Minières] (BRGM) Itālija Valsts okeanogrāfijas un eksperimentālās ģeofizikas institūts [Istituto Nazionale di Oceanografia e di Geofisica Sperimentale] (OGS) Nīderlande Nīderlandes Lietišķās zinātniskās pētniecības organizācija [Nederlandse Organisatie voor toegepast-natuurwetenschappelijk onderzoek] (TNO) Norvēģija

Novērotāji Valsts vai starpvaldību organizācija Pārstāvošais subjekts